《丁未孟秋夜月明如中秋因思范公守南阳赏月及》
宋代·孙介

先生赤壁舟中赋，老子百花洲上歌。
古人不负此明月，今我当如此月何。
连宵风雨暑欲尽，碧玉万里谁新磨。
冰盘无声出海底，荡漾六合生金波。
早秋便得许奇绝，探借八月清光多。
天公赐我美无价，樽酒不设羞嫦娥。
人生看月几时足，百年寒暑如飞梭。
两公却与月长在，声名万古流江河。
梦生羽翼不可逐，想象风景空吟哦。
洞箫长笛亦何有，拂衣起舞聊婆娑。

作者简介：（1114—1188）越州馀姚人，字不朋，号雪斋野叟。孙畴弟。幼随兄入郡庠，受业于胡宗伋。兄卒，从友厉德辅肄业于紫溪。既冠，授书自给，益发愤求学，至老不倦。